REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/359-21

7. septembar 2021. godine

B e o g r a d

Z A P I S N I K

15. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 6. SEPTEMBRA 2021. GODINE

 Sednica je počela u 12,00 časova.

 Sednici je predsedavao Marijan Rističević, predsednik Odbora.

 Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Momir Stojilković, Velibor Stanojlović, Olja Petrović, Arpad Fremond, Nikola Kožović, Nenad Filipović i Goran Kovačević (zamenik Marka Zeljuga).

Sednici nisu prisustvovali članovi Odbora: Sonja Todorović, Marko Zeljug, Ljubinko Rakonjac, Dijana Radović i Jelisaveta Veljković.

 Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nenad Katanić, pomoćnik ministra, Nataša Milić, direktor Republičke direkcije za vode, Nebojša Milosavljević, direktor Uprave za zaštitu bilja, Vlade Đoković, Uprava za zaštitu bilja, Dragoslav Milutinović, Uprava za agrarna plaćanja, Bojan Živković, Uprava za agrarna plaćanja, Aleksandra Mičeta, Uprava za poljoprivredno zemljište, Milan Ćuprić, Sektor za poljoprivrednu politiku, Tomislav Topalović, Sektor za poljoprivrednu politiku i Nenad Dolovac, direktor Direkcije za nacionalne referentne laboratorije.

Odbor je većinom glasova ( 11 za, nije glasalo 1 ) usvojio sledeći

D n e v n i r e d

1. Stanje u poljoprivredi - jesenji radovi, mere Ministarstva.

 Prva tačka dnevnog reda - Stanje u poljoprivredi - jesenji radovi, mere Ministarstva.

Na početku sednice prisutnima se obratila Jelena Blagojević, državni sekretar u Ministarstvu, i istakla da su se visoke temperature tokom jula i avgusta negativno odrazile na ukupne prinose ratarskih kultura. Kada je reč o pšenici očekuje se prinos od 5345 tona po hektaru tako da će, uz zalihe iz prethodne godine, pšenice biti dovoljno za domaće potrebe. Što se tiče kukuruza i tu će se osetiti smanjeni prinos ali procene su da će biti zadovoljavajući i da će se kretati od 6-7 tona po hektaru. Ukupni prinosi soje će biti ispod višegodišnjeg proseka tj. manji od 2 tone po hektaru. Suncokret, koji najbolje podnosi sušu, je takođe, podbacio pa će se prinos kretati u velikom rasponu od 2,4 do 3,9 tona po hektaru. Što se tiče aktuelnih voćnih vrsta voćari sve više koriste subvencije Ministarstva što doprinosi podizanju savremenih zasada. Ove godine jabuke će imati rekordan rod ali će plasman na tržište biti otežan jer je ista situacija i na drugim tržištima.

Kada je reč o stočarstvu, značajno je pogoršan ekonomski i finansijski položaj poljoprivrednih gazdinstava imajući u vidu pandemiju i smanjenu potrošnju mesa i mesnih prerađevina, a otežan je i plasman na inostrano tržište. Kada je reč o proizvodnji junećeg mesa Ministarstvo je obezbedilo sredstva i donelo Uredbu o utvrđivanju programa finansijske podrške poljoprivrednim proizvođačima. U govedarstvu je, takođe, veoma teška situacija pa je doneta odluka da se pomogne sektoru mlekarstva i uveća premija sa 7 na 10 dinara po litri predatog mleka, a razmatraju se i ostale mere podrške. Što se tiče održivosti sektora proizvodnje svinjskog mesa, Ministarstvo je u stalnoj komunikaciji sa relevantnim udruženjima. U aprilu mesecu Vlada je donela zaključak kojim je obavezala Republičku direkciju za robne rezerve da raspiše javni poziv, što je i učinjeno, a potpisani su i ugovori sa 6 klanica za otkup 15000 tovnih svinja, za proizvodnju mesnih narezaka i svinjskih pašteta. Ministarstvo će i u narednom periodu nastaviti praksu operativnog dijaloga sa relevantnim činiocima u cilju stvaranja optimalnih uslova za razvoj sektora stočarstva, naglasila je na kraju izlaganja Jelena Blagojević, državni sekretar.

U nastavku sednice prisutnima se obratio predsednik Odbora, Marijan Rističević i istakao da je dobro što je povećana otkupna cena mleka ali da sistemom premije nije obuhvaćena polovina proizvođača. Biljna proizvodnja bi trebala da bude potencijal za stočarstvo a ne konačni cilj. Konačni cilj bi trebao da bude proizvodnja mesa, mleka i jaja, pa će iz tog razloga Odbor tražiti da se raspodela podsticaja i biljna proizvodnja u većoj meri koriste za razvoj stočarstva u Srbiji, čime će se uvećati prihodi po jedinici površine, naglasio je predsednik Odbora.

Nenad Katanić, pomoćnik ministra u Ministarstvu poljoprivrede, šumarstva i vodoprivrede je na početku svog izlaganja istakao je da su klimatske promene sve drastičnije a da je dug sušni period naveo stručnjake da daju prognoze sa pesimističkim očekivanjima u pogledu roda pšenice, koji je i pored navedenog bio oko pet tona po hektaru. Kada je reč o kukuruzu aflatoksin i dalje predstavlja pretnju, međutim, primena agrotehničkih mera i sistema za navodnjavanje omogućiće da se smanji prisustvo aflatoksina i drugih štetočina u kukuruzu i ostalim ratarskm kulturama. U stočarskoj proizvodnji problem predstavlja rast cena hrane za stoku (kukuruz, sojina sačma). S druge strane, ratari su deo ratarskih kultura izvezli što je stočarima napravilo problem, jer oni te iste komponenete kupuju. Najugroženiji je sektor proizvodnje mleka. Obavljeni su razgovori između Udruženja proizvođača mleka u Privrednoj komori Vojvodine, Privrednoj komori Srbije i u Ministarstvu poljoprivrede, šumarstva i vodoprivrede, gde su izneta njihova viđenja situacije, problemi i zahtevi za naredni period. Zatraženo je da minimalna otkupna cena mleka bude između 55-60 dinara po litru, što je za mlekare bilo neprihvatljivo. Premija za mleko je povećana sa 7 na 10 dinara po litri. Ideja Ministarstva je da se kroz izmenu Zakona o podsticajima u poljoprivredi i ruralnom razvoju objedine mere koje su bile zbunjujuće i da se podsticaji grupišu u dve grupe: posticaji za krave koje će proizvoditi telad za dalji tov (proizvodnja mesa) i podsticaji za krave koje će proizvoditi mleko. Od ključnog značaja je da se sačuvaju mali proizvođači koji pretežno žive u marginalnim područijima, jer upravo oni proizvode polovinu mleka koja se nalazi na tržištu. Za sada, oni nisu obuhvaćeni merama, ali postoji nada da će se kreirati mere koje će se odnositi i na ovu kategoriju proizvođača. Takođe, kada je reč o subvencijama, iznet je stav da se ubuduće obezbede za svako grlo ponaosob, ali je potrebno da se napravi razlika između proizvodnje kvalitetnih priplodnih grla i ostalih životinja. Razlog za to je što se za uzgajanje ove kategorije grla moraju ispoštovati strogi standardi u zavisnosti od oblasti proizvodnje za koju su se proizvođači opredelili.

Marijan Rističević je u nastavku sednice naglasio da se stimulisanjem poljoprivredne proizvodnje, subvencijama, premijama, regresima, interventnim merama snižavaju cene prehrambenih proizvoda, što je dobro za prerađivače koji mogu da dobiju jeftinije sirovine i budu konkurentniji na tržištu. Izrazio je mišljenje da bi trebala da se donese mera koja će biti sveobuhvatna za stočarstvo i koja će sadržati i druge mere, jer je i broj svinja značajno opao. Naša zemlja ima biljni potencijal za razvoj stočarstva ali nema dovoljno grla stoke. Podvukao je da se postavlja pitanje prehrambenog suvereniteta zemlje, jer ona zemlja koja ima hranu, ima i političke prednosti.

Odgovarajući na pitanja koja su mu postavili članovi Odbora, Nenad Katanić, je u nastavku sednice, istakao da su poznati uslovi pod kojima mogu da se osnuju odgajivačke organizacije a poljoprivrednik može da bira sa kojom će službom da sklapa ugovor, što je dobrovoljno i tržišno. U celoj toj hijerarhiji važno je istaći ulogu regionalnih odgajivačkih organizacija koje su pod kontrolom države. One predstavljaju važan filter koji državi omogućava da uz pomoć inspekcije može da vrši kontrolu. Ona odobrava i overava dokumenta na osnovu kojih se ostvaruju prava na subvenciju. Glavna odgajivačka organizacija za Vojvodinu jeste Poljoprivredni fakultet Novi Sad a za užu Srbiju to je Institut za stočarstvo u Zemunu. Ove organizacije su ovlašćene da overavaju dokumenta koja podležu kontroli poljoprivredne inspekcije. Ministarstvu se na kraju dostavljaju godišnji izveštaji. Ovakav sistem funkcioniše dugi niz godina a čak se i EU vraća na princip da Ministarstvo mora da ima punu kontrolu trošenja sredstava. Evropska unija, takođe, prepoznaje, kao model, plaćanje po grlu, kod nas je ta praksa zaživela kada su u pitanju krave, a u planu je uvođenje i za ovce i koze, što će biti regulisano zakonom. Tada će poljoprivrednici za svako grlo biti u mogućnosti da dobiju subvenciju, zaključio je na kraju Nenad Katanić.

 U diskusiji su učestvovali i postavljali pitanja predstavnicima ministarstva: Marijan Rističević, Milija Miletić i Goran Kovačević.

 Nakon rasprave o tački dnevnog reda, Odbor je jednoglasno doneo sledeći

 Z a k lj u č a k

Odbor preporučuje da se raspodela podsticaja i biljna proizvodnja u većoj meri koriste za razvoj stočarstva u Srbiji, i time uvećaju prihodi po jedinici površine.

Sednica je zaključena u 13,00 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević